הוועדה המיוחדת לזכויות הילד, כנסת 18, פרוטוקול מספר 191, 2012-07-17 11:20

אורלי לוי אבקסיס: בוקר טוב.

אורלי לוי אבקסיס: אני מתכבדת לפתוח את ישיבת הוועדה לזכויות הילד.

אורלי לוי אבקסיס: היום ה-17 ביולי 2012, כ"ז בתמוז התשע"ב, השעה 11:20 והנושא שעל סדר היום הוא הצעת חוק סיוע לקטינים נפגעי עבירות מין או אלימות (תיקון מס' 2) (דחיית מועד סיום ההחלה), התשע"ב-2012.

אורלי לוי אבקסיס: זאת ישיבת המשך לישיבה שהתקיימה כאן בשבוע שעבר.

אורלי לוי אבקסיס: באותה ישיבה חלק מהסיכומים של הדיון נסבו על ההתחייבויות של המשרדים השונים בהם המשרד לביטחון פנים ו, לגבי המימון של אנשי המקצוע, כל משרד לגבי אנשי המקצוע שלו, וכפי שביקשנו, אכן קיבלנו התחייבויות.

אורלי לוי אבקסיס: אני מקווה מאוד שהן עברו גם למשרד הרווחה.

מוטי וינטר: לנו אין את התחייבות המשרד לביטחון פנים.

מוטי וינטר: לא קיבלנו אותה.

אורלי לוי אבקסיס: יש לי אותה כאן.

אורלי לוי אבקסיס: נעביר לכם.

אורלי לוי אבקסיס: אני גם אבקש מהמשרד לביטחון פנים לומר את הדברים לפרוטוקול.

אורלי לוי אבקסיס: כמובן, כפי שביקשנו ממשרד הרווחה, להציג לנו תוכנית שתעמוד בתאריך אפריל 2013.

אורלי לוי אבקסיס: קודם כל, אני באמת רוצה לברך את מוטי וינטר, את חנה סלוצקי, את משרד הרווחה ושר הרווחה - אם אני אתחיל לומר את כל השמות, בטוח אני אשכח מישהו - על כך שהצליחו ליצור את המתווה הנכון כולל לוחות זמנים וגם אולי לראשונה אנחנו רואים באיזה מקומות יוקמו המרכזים העתידיים.

אורלי לוי אבקסיס: אני פונה למשרד הרווחה להציג את התוכנית.

אורלי לוי אבקסיס: לפני כן, אני מעבירה לך מוטי וינטר את ההתחייבות של השר לביטחון פנים לגבי התקנים.

מוטי וינטר: תודה.

מוטי וינטר: כפי שהתבקשנו, הכנו תוכנית שרבים חושבים שהיא בלתי אפשרית אבל אנחנו התחייבנו.

מוטי וינטר: קודם כל, אני אתייחס למקומות.

מוטי וינטר: התחשבנו בהערה שלך לגבי ההיבט הפריפריאלי וניתן לראות כאן שצפת, נצרת ואשקלון הן בהחלט בפריפריה ונתנו להן משקל על פני אזורים אחרים בהם עדיין לא מקימים.

מוטי וינטר: מדובר על צפת שמכסה את כל הגליל העליון כאשר שם יש לנו יחיד, יש לנו שירותים, יש שם גם מרכז לפגיעות מיניות.

אורלי לוי אבקסיס: גם בית חולים.

מוטי וינטר: בוודאי, לא רק שיש בית חולים אלא עכשיו קמה שם פקולטה לרפואה.

מוטי וינטר: יש שם בהחלט התעוררות מאוד רצינית.

מוטי וינטר: אנחנו חושבים שהמרכז שם הוא במקום.

מוטי וינטר: נצרת הערבית, בוודאי נצרת עילית, עיר ואם מול האוכלוסייה הערבית.

מוטי וינטר: יש שם שירותים מאוד מפותחים בתחום של ילדים, גם בלשכה לשירותים חברתיים וגם בשני בתי החולים.

מוטי וינטר: אנחנו חושבים שזה מקום אידיאלי לגבי האוכלוסייה הערבית להקים שם מרכז הגנה.

מוטי וינטר: אם אני אשלים את מגוון השירותים שקיימים שם, אנחנו כמשרד השקענו הרבה מאוד.

יצחק קדמן: יש שם שני בתי חולים.

מוטי וינטר: כן, צרפתי ואנגלי.

יצחק קדמן: בסמוך נמצאת גם פרקליטות המחוז.

מוטי וינטר: הכי חשוב זה שיש שם מחלקה מאוד רצינית שלנו.

מוטי וינטר: בעשר השנים האחרונות המחלקה התפתחה מאוד.

מוטי וינטר: חדרה, כנ"ל, מקום מאוד מפותח עם הרבה מאוד שירותים מגוונים ובית חולים הלל יפה.

מוטי וינטר: בכל מקום כזה כמובן יש תחנת משטרה שמשתפת פעולה.

מוטי וינטר: המקום האחרון הוא אשקלון שגם היא במקום פריפריאלי.

מוטי וינטר: זה ייתן לנו תשובות מצפון באר שבע עד אזור רחובות.

מוטי וינטר: הייתה לנו התלבטות איפה לעשות את זה, אם בקפלן או באשקלון אבל הכרענו על ברזילי גם בגלל ההערה לגבי הפריפריאליות.

מוטי וינטר: באשקלון גופה יש לנו מחלקה מאוד מפותחת ועשירה בשירותים, כך שזה בהחלט יענה על הצרכים, כולל משטרה, בית חולים וכולי.

מוטי וינטר: אנחנו חושבים שהבחירה היום – היא עברה גם את הבחינה של ועדת ההיגוי הבין-משרדית – היא זאת.

מוטי וינטר: אלה הדברים אותם אנחנו מציעים לעשות.

מוטי וינטר: כאן סימנו את תוכנית העבודה.

מוטי וינטר: אני רוצה לומר בכנות.

מוטי וינטר: יש כאן תוכנית עבודה שהיא לחוצה מאוד.

מוטי וינטר: חברת הכנסת לוי, את ביקשת ואנחנו מכבדים את הכנסת ועשינו את זה, אבל להגיד לך שזה יהיה קל?

מוטי וינטר: לא.

מוטי וינטר: זה לא יהיה קל משום שיש הרבה מאוד דברים.

מוטי וינטר: השווית את ההשוואה הבלתי מחמיאה בפעם הקודמת בינינו לבין משרד החינוך, אנחנו יודעים לבצע טוב מאוד אבל תלוי.

מוטי וינטר: הזכרתי לבתיה שקדמן עשה בלגן גדול לפני 17 שנים בנושא של ילדים בבתי חולים, 212 ילדים, וביום אחד בהיר זה נפל לנו, זה היה יותר מסובך אבל עשינו את זה.

מוטי וינטר: זה נעשה עם אורה נמיר, אימת הציבור.

אורלי לוי אבקסיס: אז אתם יודעים לעשות.

אורית זוארץ: לא צריך לחכות למשבר.

אורלי לוי אבקסיס: היום אנחנו מברכים את משרד הרווחה.

אורית זוארץ: תמיד אנחנו מברכים.

אורית זוארץ: יש לנו ביקורת.

מוטי וינטר: הדבר היחידי בו התקשינו ולא יכולנו להעלות את כל הקשיים שעלו בפעם שעברה.

מוטי וינטר: לכן זאת משימה שאני חושב שטווח הזמן שנתת לנו, זה ממש קשה מאוד אבל אנחנו נעשה ככל אשר בידינו.

מוטי וינטר: אני מוכרח לומר שיהיה לנו סיוע מקרן פרטית, קרן שוסטרמן.

אורלי לוי אבקסיס: שצריך להגיד לה תודה רבה.

מוטי וינטר: בהתאם ליכולתה היא מלווה אותנו הרבה.

אורלי לוי אבקסיס: נמצא כאן נציג של קרן שוסטרמן?

מוטי וינטר: כן.

מוטי וינטר: זה המנכ"ל ודוקטור יורם בן-יהודה הוא היועץ של הקרן, הוא פרויקטור שמעורב.

מוטי וינטר: יש לו הרבה ניסיון.

מוטי וינטר: הקרן הזאת מאוד חיובית ואנחנו מאוד אוהבים לעבוד אתה.

מוטי וינטר: היא מביאה אתה לשולחן את מכון חרוב, שגם הוא מכון שיסייע לנו בהכשרה ובכל מיני דברים שיהיה לנו כממשלה קשה לעשות.

מוטי וינטר: מהבחינה הזאת אנחנו משקיעים הרבה מאוד עבודה בדברים האלה ומקווים שנוכל לעמוד בלוח הזמנים הזה.

מוטי וינטר: לפחות אנחנו מבטיחים לעשות כל דבר, גם חנה גם אני מבחינת המשרד, אבל זה לא פשוט כי נצטרך לפנות את עצמנו מהרבה מאוד נושאים אחרים אבל נעשה זאת.

מוטי וינטר: כל שלושה חודשים נדווח לכם על התקדמות.

אורלי לוי אבקסיס: בהחלט.

אורלי לוי אבקסיס: מוטי, אני מכירה דוחות שהוצאת שהם מאוד יסודיים.

אורלי לוי אבקסיס: אחר כך נבדוק איך הדברים מיושמים בשטח, אבל אני יודעת את העבודה היסודית שאתה יודע לעשות, גם כאשר לפעמים יש לחצים נוספים מסביב.

אורלי לוי אבקסיס: לכן אני סומכת על משרד הרווחה שיעמוד גם בתוכנית הזאת.

אורלי לוי אבקסיס: אני מציעה שנפנה לקרן שוסטרמן ונפנה למשרדים.

אורלי לוי אבקסיס: קודם כל, , גם בשביל הפרוטוקול, תציגו את ההתחייבות שלכם.

אדר שץ: אני מאגף התקציבים, משרד הבריאות.

אדר שץ: אנחנו הגענו לסיכום עם אגף התקציבים במשרד הרווחה.

אדר שץ: אנחנו נעביר תקציב כספי בגין הרופאים במרכזים, בהתאם לקצב הפתיחה.

אורית זוארץ: אבל דובר כאן על תהליך שהוא מקדים ולא קצב הפתיחה.

אורית זוארץ: אני פשוט מחדדת כדי שלא ייווצר מצב שקצב הפתיחה הוא נניח בעוד שנה או שנה וחצי על פי לוחות הזמנים שנקבעו ודיברו כאן במשרד הרווחה על הצורך בהקצאת התקנים כבר בשלבים הראשונים.

אדר שץ: אנחנו נעביר תקציב כספי ברגע שיהיה צורך בתקציב.

אדר שץ: אנחנו מתחייבים בפני הוועדה לעשות כן.

אורלי לוי אבקסיס: יש לנו גם מכתב של המנכ"ל.

אורלי לוי אבקסיס: לכן גם המכתב יהיה על שולחן הוועדה וגם כמובן במשרד הרווחה.

אורלי לוי אבקסיס: אנחנו גם שמחים לשמוע את ההתחייבות של הפרנטית של האוצר ב ואנחנו מברכים על כך.

אורלי לוי אבקסיס: המשרד לביטחון פנים, כמובן שהמכתב נמצא אצלנו על השולחן אבל אני אשמח אם תחזרו על הדברים גם לפרוטוקול.

איילת לוי: אני מהמחלקה המשפטית של המשרד לביטחון פנים.

איילת לוי: אנחנו כמובן התחייבנו בהתאם להחלטת הממשלה שנקבעה ב-25 באוגוסט 2011 שהמשרד לביטחון פנים קיים ויקיים את התחייבותו להקצאת שמונה תקני כוח אדם שנקבע בהתאם לקצב הקמת המרכזים ועל פי תוכנית עבודה סדורה שתגובש באחריות משרד הרווחה והשירותים החברתיים בתיאום עם המשרד לביטחון פנים, עם דגש גם על התיאום.

מוטי וינטר: אנחנו מתואמים.

אורלי לוי אבקסיס: מקובל על משרד הרווחה.

מוטי וינטר: כן.

אורלי לוי אבקסיס: אנחנו נפנה לקרן שוסטרמן כי יש גם מי שמממן את הקמת המבנים הללו שהם חלק בלתי נפרד ומהווה בסיס לכל המשך פעולה.

אורלי לוי אבקסיס: אני יודעת שאתם גם הקמתם את שני המרכזים כאשר האחרון היה בירושלים.

קריאה: הראשון בירושלים והשני בתל השומר.

אורלי לוי אבקסיס: הבנתי שזה משהו פשוט לראות וללמוד ממנו.

אורלי לוי אבקסיס: אני אשמח אם תאמרו כמה מלים גם על הקרן וגם על ההתגייסות שלכם לנושא של ילדים בסיכון.

דוד גאפל: תודה על ההזדמנות.

דוד גאפל: תודה שהזמנתם אותי.

דוד גאפל: אני רוצה לברך את הוועדה.

דוד גאפל: אני דוד גאפל, מנכ"ל קרן שוסטרמן ישראל.

דוד גאפל: אנחנו שותפים ותיקים עם משרד הרווחה ובאמת עם מרכז ההגנה אבל לא רק.

דוד גאפל: זה התחיל לפני שנים עם מרכזי החירום, גם בהקמה וגם בחשיבה יחד על הסיוע, למידת הנושא והבאת רעיונות מארצות הברית, היכן שנמצא הבסיס שלנו.

דוד גאפל: היינו שותפים בהקמה של שני המרכזים הראשונים וכרגע אנחנו שותפים להקמה של שני מרכזים נוספים וזה בכל מיני מובנים, מהצד של הסיוע למשרד ומצד ההכשרה היכן שהם צריכים או רוצים, בצד של ההקמה כמובן והרצת התהליך.

דוד גאפל: הכול קרה מאוד מהר.

אורלי לוי אבקסיס: אתה מתכוון, אחרי ארבע שנים שמאוד התעכב.

דוד גאפל: כן.

דוד גאפל: אני חייב להגיד שאנחנו עכשיו בתהליך קבלת החלטות.

דוד גאפל: אכן חיכיתי לישיבה כדי לשמוע את הדברים ואני צריך להביא את זה בחזרה לבעלת הקרן שתהיה כאן בעוד שבוע.

דוד גאפל: אני מקווה שאז נוכל לדון גם לגבי ארבעת המרכזים הבאים.

אורלי לוי אבקסיס: אני מבינה שיש את ההסכמה העקרונית בהמשך העזרה בהקמת המרכזים.

דוד גאפל: יש הסכמה עקרונית לסייע וללוות את המשרד.

דוד גאפל: לגבי ארבעת הבאים, בכנות אני אומר לך שהקצב שבעלת הקרן רצתה, היא אמרה שקודם כל נראה את השניים הבאים שצריכים לקום עד סוף השנה ואז נקבל החלטה.

דוד גאפל: עכשיו הכול השתנה ואנחנו צריכים לדון על כך.

דוד גאפל: הפרויקט הוא מאוד מאוד חשוב לקרן שוסטרמן והייתי אומר כמעט באופן אישי.

דוד גאפל: גברת שוסטרמן התנדבה כאישה צעירה יותר ללוות ילדים שעברו התעללות בתהליך בית המשפט באוקלהומה.

דוד גאפל: כשהיא התחילה לעשות פילנתרופיה בארץ, היה לה מאוד חשוב גם לסייע למדינת ישראל לטפל בילדים שעברו התעללות ונפגעו.

דוד גאפל: היא מאוד ממוקדת בזה.

דוד גאפל: מרכז ההגנה הוא אחד מפרויקטי הדגל שאני חושב שהיא כפילנתרופית מאוד רצתה לראות אותו מתקדם כי היא ראתה אותו בארצות הברית וחשבה שאם מדינת ישראל רוצה במודל, היא רוצה לסייע למדינה לקיים את זה.

דוד גאפל: אני מאוד אופטימי ואני מקווה שהיא כן תמשיך ותלווה את הנושא.

אורלי לוי אבקסיס: תודה.

אורלי לוי אבקסיס: אנחנו מברכים כל מי שלוקח חלק בפרויקטים כאלה שקשורים לילדים בסיכון ולמי שגם עוזר לממן את זה.

אורלי לוי אבקסיס: אני נותנת את רשות הדיבור לדוקטור יצחק קדמן.

אורלי לוי אבקסיס: אם מישהו רוצה לומר עוד משהו, לפני שנעבור להקראה החדשה של החוק, בבקשה.

אורלי לוי אבקסיס: חברת הכנסת אורית זוארץ שותפה לכל הדבריםה חשובים שקורים בוועדה הזאת וגם בפרויקטים חברתיים אחרים.

אורית זוארץ: אנחנו בחזית החברתית.

אורלי לוי אבקסיס: שיתוף הפעולה הוא בהחלט מבורך ואני יכולה להעיד על כך שכאשר צריך, היא תמיד מתייצבת ולא רק שהיא מתייצבת אלא היא גם מכירה את החומרים לעומק.

אורלי לוי אבקסיס: זה תענוג גדול לעבוד כאשר כל העניינים הפוליטיים בצד ומה שמעניין זאת המהות של הדברים.

אורלי לוי אבקסיס: לנו כחברי כנסת חברתיים זה עושה את העבודה הרבה יותר קלה.

אורלי לוי אבקסיס: יצחק קדמן ואחריו חברת הכנסת אורית זוארץ.

יצחק קדמן: תודה רבה גברתי יושבת הראש.

יצחק קדמן: אני חושב שהיום זה יום שצריך להסתפק בברכות.

יצחק קדמן: יש ימים שאפשר לריב וצריך לריב, יש ימים שצריך להיאבק ויש ימים שצריך להסתפק בברכות.

יצחק קדמן: אני רוצה קודם כל להודות לך.

יצחק קדמן: ללא העקשנות שלך בדרך ניהול הישיבה ובעמידה על מה שאת חשבת לנכון, מה שקרה בשבוע האחרון לא היה קורה.

יצחק קדמן: אני רוצה לברך את אנשי משרד הרווחה.

יצחק קדמן: לא יוצא לי יותר מדי הרבה פעמים לעשות את זה, אבל אעשה זאת עתה.

אורלי לוי אבקסיס: אני חייבת לומר שלאחרונה יוצא לי לא מעט פעמים לברך.

אורלי לוי אבקסיס: זה קרה גם בוועדת העבודה והרווחה עם הנושא של הקייטנות לאוטיסטים, גם עכשיו וגם בעוד נושאים.

אורית זוארץ: יש לנו כמה צירים פתוחים עם משרד הרווחה ואנחנו שמחות על כך שהדברים מתקדמים.

יצחק קדמן: כשצריך להודות ולברך, אני עושה את זה בתענוג מאוד גדול.

יצחק קדמן: אני חושב שמשרד הרווחה לקח על עצמו משימה – לא אגיד בלתי אפשרית כי אני לא רוצה לקלקל – מורכבת וקשה.

יצחק קדמן: אני רק מייחל ומקווה שכך יהיה גם באירועים אחרים.

יצחק קדמן: זאת הזדמנות להודות גם למשטרה ולמשרד לביטחון פנים, גם לפרקליטות וגם ל על ההירתמות שלהם לעניין כי צריך לזכור שמרכזי ההגנה, עיקר הקיום שלהם הוא בשיתוף הפעולה הבין-משרדי ובין-ארגוני.

יצחק קדמן: זה כל הרעיון והלוואי ומזה למדו לעבוד בצורה יותר הדוקה כאשר מדובר במשרדים שונים שצריכים לעבוד יחד.

יצחק קדמן: את תרומתי לכך שהיום נעסוק בברכות אדגיש בכך שאני אומר שבאמת מגיע כל השבחים לקרן שוסטרמן.

יצחק קדמן: ההתגייסות שלהם לטובת ילדי ישראל איננה מובנת מאליה, גם לא בעולם הפילנתרופי.

יצחק קדמן: יש היום בארצות הברית נטייה להפנות את כל הפילנתרופיה פנימה כי יש צרכים גדולים גם ביהדות ארצות הברית, שי אוכלוסייה מזדקנת ויש צרכים רבים מאוד.

יצחק קדמן: זה שקמה קרן ואומרת שהיא מפנה משאבים אדירים לטובת ילדם בישראל ולטובת ילדים בסיכון, זה לא מובן מאליו.

יצחק קדמן: אגב, זה תחום שלא מתגמל.

יצחק קדמן: מי שמצפה לתגמולים, זה לא התחום שמתגמל.

יצחק קדמן: אף אחד לא יבוא, גם אם הגברת שוסטרמן תגיע לחתוך סרט בששת המרכזים הבאים.

יצחק קדמן: התקשורת לא תרוץ לשם לכסות את זה.

יצחק קדמן: לכן באמת כל הכבוד לזה שהם נרתמו.

יצחק קדמן: אגב, אני לא יכול להתאפק ולומר בסוגריים שבמדינה מתוקנת לא היינו צריכים ללכת לקבץ נדבות אצל נדיבים מסורים ככל שיהיו כדי להקים מערכות בסיסיות שמדינה צריכה להקים אותן אבל כאן אני סוגר סוגריים.

מוטי וינטר: אתה טועה כאן.

מוטי וינטר: המדינה נתנה את הבסיס להקמת מרכזי ההגנה.

מוטי וינטר: בדרך כלל ארגון פילנתרופי מתייב את מה שהמדינה נותנת.

יצחק קדמן: לא, הם לא רק מתייבים.

יצחק קדמן: הם נותנים את התשתית הפיזית לפחות.

יצחק קדמן: לא הייתי רוצה שנהיה תלויים, כמו שאנחנו תלויים בהרבה מאוד דברים אחרים, בנדיבות ליבם של תורמים מחוץ לארץ.

יצחק קדמן: מדינת ישראל מספיק חזקה ומספיק מבוססת כדי שהיא תוכל לעשות דברים כאלה בעצמה.

יצחק קדמן: אני סבור שבחירת הישובים יכולה להעלות סימני שאלה.

יצחק קדמן: אם אני אסתכל על מספרי הילדים, אני חושב למשל שמספר הילדים באשדוד – רבים לא יודעים את זה אבל אשדוד היא העיר השלישית בגודלה בארץ מבחינת מספר הילדים.

יצחק קדמן: אנחנו חושבים על ערים אחרות אבל אשדוד היא העיר השלישית בגודלה בארץ מבחינת מספר הילדים וקצב הילודה שם הוא הגדול ביותר, אולי חוץ מירושלים ובני ברק.

יצחק קדמן: מדובר על מספרים עצומים.

יצחק קדמן: אני מבין שיש שיקולים לכאן ולכאן אבל שווה לשקול את זה.

יצחק קדמן: חסר לי, למרות הדברים המאוד צודקים שלך על הפריפריה, מענה לכל אזור השרון, קרי, כפר סבא, רעננה, הוד השרון וכדומה.

יצחק קדמן: חדרה קצת רחוקה ויכול להיות שהיה צריך לשקול את כפר סבא.

אורלי לוי אבקסיס: אני יכולה להגיד לך שאפשר לשקול את עפולה וכך זה יכול לא להיגמר.

אורלי לוי אבקסיס: בנושא הזה אני סומכת על משרד הרווחה שעושה את השיקולים הרלוונטיים ובדק את זה.

אורלי לוי אבקסיס: אם נגלה מחר-מחרתיים שיש משהו נורא אקוטי מבחינת המקומות, הוא גם יעשה.

מוטי וינטר: בששת המרכזים הבאים.

יצחק קדמן: זה רק מחזק את מה שאמרתי בישיבה הקודמת, שאחרי שמשרד הרווחה יוכיח את כישוריו – ואני בטוח שהוא יוכיח אותם – בבניית המרכזים האלה, נצטרך לחשוב קדימה, גם אם זה לא מעוגן בחוק למעלה משמונה, אחרי שהמרכזים האלה יוכיחו כמה טוב הם עובדים, להגיע גם לעפולה, גם לטבריה גם למקומות אחרים כי יש היום בעיה, גם כאשר המרכזים יקומו, וזאת בעיה שצריך להתמודד אתה, גם תקציבים וגם אחרת.

יצחק קדמן: צריך יהיה לנייד את הילדים למקומות האלה.

חנה סלוצקי: במודל של התעריפים, מנכ"ל משרד הרווחה נתן תקציב מיוחד להסעת ילדים.

יצחק קדמן: אני שמח.

יצחק קדמן: אני מזכיר שבהתחלה היו קשיים לא מעטים בעניין הזה וזה לקח זמן.

יצחק קדמן: אני מקווה שזה יתוקן גם לגבי המרכזים העתידיים.

אורלי לוי אבקסיס: המודל הוא לגבי כל המרכזים.

חנה סלוצקי: לגבי כל המרכזים.

אורלי לוי אבקסיס: הנה, קיבלנו תשובה גם לזה.

חנה סלוצקי: כל אנשי המקצוע, העלויות, כל מה שקשור – הדרכה, הכשרה, שכר דירה וכולי – הכול אותו הדבר.

אורלי לוי אבקסיס: הרעיון הוא שמסיעים אותו למרכז ההגנה וגם מחזירים אותו הביתה.

אורלי לוי אבקסיס: אותו ואת המלווה.

חנה סלוצקי: נכון, או לבית הספר או הביתה, תלוי מאיפה הילד מגיע.

אורלי לוי אבקסיס: כולל המלווה.

חנה סלוצקי: נכון.

אורלי לוי אבקסיס: יפה.

יצחק קדמן: אני אסיים את דבריי ואני אאחל, מעבר לתודות ולהערכה לכל אלה שמניתי, לכל המשרדים הנוגעים בדבר שתהיה לכם עבודה מוצלחת.

יצחק קדמן: בסופו של דבר, בואו לא נשכח – והיושבת ראש הזכירה את זה בישיבה הקודמת – שגם כאשר רבנו, זה לא היה למעננו או למען ארגון כזה או אחר אלא הכול מכוון לדבר אחד, להקל על הילדים כי אלה ילדים שסבלו מטראומות נוראיות וצריך להקל עליהם ככל הניתן.

יצחק קדמן: את הקושי האובייקטיבי אי אפשר יהיה לקחת מהם כי הם עברו דברים נוראיים, בין אם זאת התעללות מינית או פיזית או אחרת.

יצחק קדמן: בואו נעשה להם ולמענם, לפחות נרכך את כל מה שקורה אחרי הפגיעה.

יצחק קדמן: זאת המטרה של המרכזים ואני מקווה למען הילדים האלה שאנחנו נצליח בכל מה שעכשיו שמנו על השולחן.

אורלי לוי אבקסיס: אמן.

אורלי לוי אבקסיס: תודה.

אורית זוארץ: חברת הכנסת לוי, אני חייבת לומר שמרגע שנכנסת לתפקיד, העבודה שלך כחברה בוועדה הפכה להיות באמת הרבה יותר ממוקדת.

אורית זוארץ: יש לך היום את הסמכות ואת הכוח לחולל את השינוי שאנחנו כל פעם מדברות עליו, השינויים להם אנחנו מייחלות והשירות שאנחנו צריכות לתת כנבחרות וכשליחות ציבור לאזרחים ולאזרחיות.

אורית זוארץ: אני חושבת שזה מסוג הפעמים שאנחנו יכולות לברך על כך שאנחנו יושבות בבית הזה.

אורית זוארץ: אין לנו הרבה רגעי חסד.

אורית זוארץ: אני מציינת את ההישג הזה שבאמת הצלחת להשיג בעבודה מאוד ממוקדת ונחושה בסוגיה הזאת, כאשר הצלחת להביא את כל המשרדים ולגרום לשרים לכתוב את המכתבים ולהתחייב.

אורית זוארץ: אנחנו מכירות את זה.

אורית זוארץ: הם באים לדיונים, שולחים את הרפרנטים בתחום הכלכלי, מצהירים הצהרות, אבל שום דבר לא קורה.

אורית זוארץ: העובדה היא שהצלחת במטרות ושמת אתן מול המשרד.

אורית זוארץ: נכון, לא היינו נחמדות בישיבה הקודמת ולא באנו להיות נחמדות בבית הזה.

אורית זוארץ: אם צריך לתת ביקורת ולהיות ביקורתיות, נהיה ביקורתיות כי המטרה עומדת לנגד עינינו ואני בטוחה שגם לנגד עיניכם.

אורית זוארץ: אני בטוחה שבהרבה מאוד מקרים אתם יושבים במשרד ואתם נחשפים למציאות בלתי נסבלת אבל אתם כבולים.

אורית זוארץ: אנחנו מכירים את זה.

אורית זוארץ: לכן אנחנו כאן, גם יושבת ראש הוועדה גם אני שמשתתפת בדיונים, עומדות לרשותכם.

אורית זוארץ: בכל פעם שיש איזשהו קושי בירוקראטי בתוך המשרד, כן, תפעילו אותנו.

אורית זוארץ: זאת לא בדיוק הדרך הנכונה לעשות את העבודה, אבל אני חייבת לומר שמהניסיון שלי במאבק בסחר בנשים, בהרבה מאוד מקרים זה עובד.

אורית זוארץ: יש פעמים שהגורמים הפורמאליים בתוך המשרד לא יכולים לעשות את העבודה ואנחנו כן יכולות לעשות אותה.

אורית זוארץ: אנחנו יכולות לזמן את הגורמים הפורמאליים, כן לעשות את המעקב ואלה אכן טיפים שלא לחכות אלא לעשות מעקב וליזום ולדאוג שיבואו לכאן לדווח בעוד ארבעה חודשים, בעוד חצי שנה, בעוד שנה כחלק מתוכנית העבודה השוטפת שאת מובילה כיושבת ראש הוועדה.

אורית זוארץ: אני מברכת על שיתוף הפעולה, על ההתחייבות ואני חוזרת ואומרת שאנחנו נהיה כאן לעקוב לפקח שהדברים האלה אכן קורים.

אורית זוארץ: אם יהיו מקומות בהם יש באגים, צריך לפעמים להפעיל לחץ ואנחנו עושות את זה כי לעתים אין ברירה.

אורית זוארץ: תודה רבה.

אורית זוארץ: אני חושבת שאחד הדברים שאני מציעה לוועדה זה אולי ליזום ביקור וסיור של הוועדה.

אורלי לוי אבקסיס: בהחלט.

אורית זוארץ: יש לנו פגרה ארוכה ואפשר לראות מה קורה בתל השומר, לנסוע לפריפריה, לבאר שבע.

אורלי לוי אבקסיס: בבאר שבע עדיין לא קם אבל אנחנו נלך למרכזים שקמו.

יצחק קדמן: עד שתחזרו מהפגרה, יהיה גם שם.

אורית זוארץ: ירושלים ותל השומר.

אורלי לוי אבקסיס: אפשר לקיים ביקור של הוועדה בזמן הפגרה.

אורית זוארץ: את זה אני אומרת.

אורית זוארץ: במסגרת הוועדה למאבק בסחר בנשים אנחנו מנצלים את הפגרה לקיים סיורים וביקורים באותן מסגרות.

רחל סעדה: כשחבר הכנסת דנון היה יושב ראש הוועדה, קיים את ישיבת הוועדה במרכז ההגנה בתל השומר.

אורלי לוי אבקסיס: אולי נעשה זאת בירושלים.

אורית זוארץ: כדי לראות ולהביא תקשורת לשם.

אורית זוארץ: מר קדמן אמר שיש בעיה לגייס את התקשורת, אבל יש כתבי רווחה והנושאים האלה מאוד מעניינים אותם.

יצחק קדמן: את יודעת למשל שעיתון "הארץ" ביטל את התקן שלו לכתב לענייני רווחה?

יצחק קדמן: אין כתב לענייני רווחה בעיתון.

יצחק קדמן: גם בתקשורת נושא הרווחה, לא רק מעיינם.

יצחק קדמן: גם בעיתונים אחרים מדביקים את נושא הרווחה למישהו שיעשה את זה כתוספת לנושא אחר.

אורית זוארץ: אני חייבת לומר לך שזה הרבה מאוד תלוי גם ביושב ראש הוועדה.

אורית זוארץ: אם יושב ראש הוועדה יודעת לרתום את האנשים, והיא יודעת לרתום את האנשים, הם יבואו.

יצחק קדמן: שתתקבל החלטה שלעיתון "הארץ" יהיה כתב רווחה.

אורלי לוי אבקסיס: האמת היא שיונתן ליץ, בנושאים של רווחה, יודע לסקר.

אורית זוארץ: בזכות העבודה של עיתון "הארץ" קיימנו דיון על קורבנות בסהרונים והצלחנו לשנות את זה.

אורית זוארץ: תאמין לי שאני סומכת על חברת הכנסת אורלי לוי שתגיע לכתבים והם יבואו ויסקרו.

אורית זוארץ: צריך לשקף בתקשורת את העבודה שנעשית.

אורלי לוי אבקסיס: את הדברים הטובים.

אורלי לוי אבקסיס: כשיש דברים טובים, גם אותם צריך להציף כדי שידעו שעושים את הדברים.

אורלי לוי אבקסיס: אנחנו כוועדה מתחייבים לעשות ביקור כדי ללמוד מהו המודל האמיתי לאותם מרכזים שיקומו.

אורלי לוי אבקסיס: אני באמת מקווה שבהמשך, אחרי 2013, נגלה עוד.

אורלי לוי אבקסיס: אתמול היינו בישיבת הוועדה לקידום מעמד האישה, התפרסם הדוח של המרכז לנפגעי תקיפה מינית, התפרסמו שם לא מעט נתונים ביניהם לגבי 47 אחוזים מכלל הפניות שהן של קטינים.

אורלי לוי אבקסיס: במקביל התפרסמו שם נושאים על כמה לא מגיעים לכתבי אישום בגלל זיהום של חקירה.

אורלי לוי אבקסיס: אני שאלתי שאלה וקיבלתי תשובה חיובית.

אורלי לוי אבקסיס: אמרתי בחלק מהמקרים החקירה מזדהמת בגלל המרחקים, בגלל הטרטור, וביקשתי – ואני מאמינה שיבדקו וייתנו לנו תשובה – שבמקום שבו כל החקירה המאומצת של כל המשרדים ביחד, של אנשי המקצוע – גם הבריאות, גם הרווחה וגם חוקרי ילדים וכדומה – נמצאים תחת קורת גג אחת.

חנה סלוצקי: השאלה הזאת כבר נשאלה.

חנה סלוצקי: אנחנו שאלנו אותה.

אורלי לוי אבקסיס: יש לכם תשובה?

חנה סלוצקי: אין לנו.

אורלי לוי אבקסיס: אתמול בישיבת הוועדה אמרו שיבדקו ואכן זאת שאלה ראויה.

אורלי לוי אבקסיס: אני מאמינה שמה שיוצא מהמרכזים האלה, זה משהו שהרבה יותר קל אחר כך למצות אתו את הדין והוא פחות מזוכך ופחות מזדהם.

חנה סלוצקי: נמסר לנו על ידי הפרקליטות שאכן התיקים יותר מוכנים, החומר הרבה יותר רחב ויותר מפורט, יש את כל המידע ואין צורך בתוספות.

חנה סלוצקי: אתם יודעים שבדרך כלל כאשר אנחנו מדווחים אנחנו אמורים להביא כל פעם השלמות, להשלים לגבי המצב, מה קורה עם הילדים והמשפחה.

חנה סלוצקי: כאן החומר מאוד מאוד משובח.

חנה סלוצקי: את זה הם שיבחו.

חנה סלוצקי: חשבנו שגם התיקים האלה יקבלו קדימות.

חנה סלוצקי: כלומר, אם הם כל כך מוכנים, אז הדיונים יהיו יותר מהירים וגם יהיו יותר תיקים או יותר אנשים שיעמדו לדין כתוצאה מכל זה.

אורלי לוי אבקסיס: נכון, ופחות פדופילים ברחובות.

אורית זוארץ: זאת תביעה של המשטרה או של הפרקליטות?

מאיר דב ברקוביץ: של הפרקליטות אבל זה קשור.

מאיר דב ברקוביץ: אני יכול להוסיף על כך.

אורלי לוי אבקסיס: אבל הם ממליצים.

חנה סלוצקי: לא הצלחנו ללמוד ולדעת באמת כמה תיקים יצאו ממרכזי ההגנה ויש לנו כבר כמה שנים של ניסיון.

אורלי לוי אבקסיס: אולי אנחנו נפנה למחלקת המחקר של הכנסת ונבקש ממנה לעשות את ההשוואה הזאת.

אורלי לוי אבקסיס: אני מבקשת עכשיו ממנהלת הוועדה להציג את השאלות למחלקת המחקר של הכנסת כדי שתהיה בפנינו תמונה.

אורלי לוי אבקסיס: אני בטוחה שאם התיקים יותר מסודרים ויותר איכותיים, גם התוצאות יותר טובות.

אורלי לוי אבקסיס: אולי נלמד מזה וזה יוכיח כמה זה חשוב.

מאיר דב ברקוביץ: אני רוצה שבבדיקה הזאת לא נכשיל את עצמנו ונחזור לבור שכבר היינו בו.

מאיר דב ברקוביץ: הייתה דעה שאמרה שחלק מהמדד של ההצלחה של מרכזי ההגנה זה בגידול של כמות כתבי האישום.

מאיר דב ברקוביץ: אם אין גידול בכמות כתבי האישום, יש בעיה.

אורלי לוי אבקסיס: נכוון את זה אולי לזיהום חקירה.

אורית זוארץ: יש כאן שני צירים כאשר ציר אחד הוא טובת הילד והציר השני הוא למצות את הדין עם העבריין.

מאיר דב ברקוביץ: בתוך החלק של טובת הילד, אין ספקות לאף אחד.

מאיר דב ברקוביץ: בתוך החלק של הטיפול החקירתי והתביעתי, כאן יש כמה דברים שאתה יכול לבדוק.

מאיר דב ברקוביץ: אם אתה רוצה לבדוק האם התיקים יותר שלמים, האם יש פחות השלמות חקירה, אלה דברים מדידים שהם ברובם תלויי העבודה הזאת ואת זה אפשר להראות.

מאיר דב ברקוביץ: אני מניח שכל מי שיבדוק את זה יראה שהנתונים כאן מצוינים.

מאיר דב ברקוביץ: אם הבדיקה הביאה כתבי אישום, כי אז הבעיה היא אחרת.

מאיר דב ברקוביץ: למשל יכול להיות שהעבודה נעשתה באופן מצוין, הילדים דיברו וקיבלו את כל הטיפול אבל כדי להעמיד לדין עם עדות של חוקר ילדים, צריך דרישת סיוע ובהרבה מצבים כאלה אין סיוע והתיק ייסגר כמו שנסגרים הרבה תיקים כאלה.

מאיר דב ברקוביץ: אמנם עדיין בתהליך הזה הוא הרוויח כי לפחות אולי החלק הטיפולי וההתמודדות יהיה יותר טוב, אבל כאשר בודקים את זה בתחנה האחרונה, רואים שזה לא שיפר.

אורלי לוי אבקסיס: קיבלנו את ההערה שלך.

אורלי לוי אבקסיס: אנחנו נבדוק קודם כל לגבי המצב של הילדים, איך זה מיטיב עם מי שעובר במסלול של המרכזים הללו.

אורלי לוי אבקסיס: אנחנו גם נבדוק לגבי איכות התיקים והחקירה והאם בכלל יש אפשרות להמשיך הלאה עם התהליך הזה.

אורלי לוי אבקסיס: תודה.

אורית זוארץ: יש לי שאלה אחת למשרד הרווחה לגבי כל מה שקשור לקטינים שמגיעים – אולי זה לא כל כך קשור לעניין – עם האימהות למקלטים.

אורית זוארץ: רק אתמול התברר לי שקולטים במקלטים לנשים מוכות ילדים עד גיל 12.

אורית זוארץ: מה קורה לילדים שחשופים לאלימות באותו תא משפחתי?

אורלי לוי אבקסיס: לפני כשנה הגשתי במליאה שאילתא לשר.

חנה סלוצקי: יש שני דברים.

חנה סלוצקי: בתוך המרכז יש גם שירותים של עובדת סוציאלית והילדים שבעצמם נפגעים מאלימות תמיד הם מטופלים על ידי השירותים המקומיים.

חנה סלוצקי: בנוסף לזה אנחנו כשירותי חוץ מסייעים לילדים האלה.

אורית זוארץ: לא בתוך המקלט אלא מוציאים אותם?

מוטי וינטר: בתוך המקלטים.

אורלי לוי אבקסיס: הם לא ישנים שם.

חנה סלוצקי: בתוך המקלטים יש מקומות לילדים.

חנה סלוצקי: זה נכון שהצפיפות היא גבוהה, אבל בהחלט ילדים עם האימהות.

אורית זוארץ: מ גיל 12?

חנה סלוצקי: לא, עד גיל 12.

אורית זוארץ: זה מה שאני שואלת.

אורית זוארץ: מה קורה עם הילדים שהם מעל גיל 12?

אורית זוארץ: מה קורה עם ילד שהוא בן 13?

חנה סלוצקי: הם עוברים למסגרות אחרות כמו פנימיות.

אורית זוארץ: אימא בורחת מהבית עם הילדים ויש לה ילד בן שבע ושש

אורלי לוי אבקסיס: מסתבר שזה מהווה גם חסם מסוים בפני אימהות מסוימות לעזוב את המסגרת המאוד קשה ומתעללת.

אורלי לוי אבקסיס: יש לי גם רעיון שקיבלתי דווקא מאותם מקלטים איך לפתור את הבעיה הזאת.

יצחק קדמן: זה לא משהו אידיאולוגי.

יצחק קדמן: זה נובע מכך שהם לא ערוכים.

אורית זוארץ: אני מבינה.

אורית זוארץ: זה הגיע אתמול לשולחני ואני מתנצלת שאני לוקחת את זה לזווית אחרת, אבל עדיין מדובר בילדים שהם קורנות, שהיו חשופים לטרור והיום כאשר האימא בורחת מהבית, היא צריכה להחליט.

אורלי לוי אבקסיס: לא מעט נשים לא בורחות בגלל הסיפור הזה כי הן מפחדות להפקיר את הילדים בתוך הבית המתעלל בלי עין מפקחת.

אורית זוארץ: זה נושא שצריך לדון בו.

אורלי לוי אבקסיס: קיימנו במליאה דיון בנושא הזה והשר נתן תשובות.

אורלי לוי אבקסיס: במקביל המשרד בודק כמה חלופות.

אורלי לוי אבקסיס: אמרו שבחלק מהמקרים מדובר בילדים מתבגרים שאחר כך מקבלים תלונות על כך שהם מציצים לבנות וכדומה.

אורלי לוי אבקסיס: בקיצור, אין היערכות נכונה.

אורלי לוי אבקסיס: יש כמה רעיונות וטוב שאת מעלה את זה.

אורלי לוי אבקסיס: אני אשמח לשיתוף פעולה בנושא הזה.

חנה סלוצקי: את חושבת שילדים בני 14-15, מתבגרים כאלה, צריכים להיות בין נשים?

אורית זוארץ: אין לי פתרונות.

אורית זוארץ: אני מתמחה במזרח תיכון ובאיסלם.

אורית זוארץ: אני יכולה לתת לך סקירה בנושא הזה.

אורית זוארץ: אני מדברת על הסוגיה הזאת ויושבת ראש הוועדה אמרה שנשב ונדון בסוגיה הזאת ונחליט האם לקיים דיון ממוקד ולעשות חשיבה פרופסיונאלית יותר מעמיקה.

אורית זוארץ: אני חושבת שזה לא המקום אבל העליתי את זה כדי לעורר את הנושא וכדי שהוא ייכנס לפרוטוקול כדי שנוכל לדון בו.

אורלי לוי אבקסיס: אנחנו עוברים להקראה.

אורלי לוי אבקסיס: נירה, היועצת המשפטית שלנו, בבקשה.

נירה לאמעי רכלבסקי: אני מקריאה מתוך נוסח שהבוקר הונח על שולחן הוועדה.

נירה לאמעי רכלבסקי: יש כאן כמה שינויים קטנים.

נירה לאמעי רכלבסקי: אני אקריא ואחר כך אני אסביר.

נירה לאמעי רכלבסקי: חוק סיוע לקטינים נפגעי עבירות מין או אלימות (תיקון מס' 2), התשע"ב-2012 1.

נירה לאמעי רכלבסקי: תיקון סעיף 2 בחוק סיוע לקטינים נפגעי עבירות מין או אלימות התשס"ח-2008 (להלן – החוק העיקרי) בסעיף 2 לפני ההגדרה "חוקר ילדים" יבוא: "הוועדה – הוועדה בכנסת שהנושא נמצא בתחום סמכויותיה כפי שתקבע ועדת הכנסת".

נירה לאמעי רכלבסקי: 2.

נירה לאמעי רכלבסקי: הוספת סעיף 4א בחוק העיקרי, אחרי סעיף 4 יבוא: "4א דיווח לוועדה השר ידווח לוועדה אחת לשלושה חודשים על יישומו של חוק זה ככל שהדבר נוגע למרכזי הגנה שהוקמו והפעלתם ועל היערכות להקמתם של מרכזי הגנה נוספים עד ליום הקבוע בחוק להקמתם - או עד ה-30 באפריל, אני עוד אחליט איך אני מנסחת את זה כאשר זה בא בעקבות הערתה של בתיה ארטמן – ולאחר מכן ידווח אחת לשנה על יישומו של חוק זה.

נירה לאמעי רכלבסקי: ועדת הכנסת לה יימסר הדיווח, תקיים עליו דיון".

נירה לאמעי רכלבסקי: דיווח הוא בדרך כלל דיווח בכתב.

נירה לאמעי רכלבסקי: 3.

נירה לאמעי רכלבסקי: תיקון סעיף 5 בסעיף 5 לחוק העיקרי, במקום "ועדת העבודה, הרווחה והבריאות של הכנסת" יבוא "הוועדה".

נירה לאמעי רכלבסקי: 4.

נירה לאמעי רכלבסקי: תיקון סעיף 6 בסעיף 6 לחוק העיקרי המלים "שבתוך שלוש שנים מיום התחילה" יימחקו ובמקומם יבוא "שעד ליום ז' באייר התשע"ג (30 באפריל 2013)".

נירה לאמעי רכלבסקי: זה בעצם הסעיף שמאפשר לסיים את הקמת שמונת המרכזים עד ה-30 באפריל 2013 שזה התאריך שניתן לנו בתוכנית.

נירה לאמעי רכלבסקי: הערה לגבי הגדרת הוועדה.

נירה לאמעי רכלבסקי: אנחנו למעשה היום בפעם הראשונה עושים כאן איזושהי הגדרה שתאפשר בעתיד להביא חוקים שניזונו, נדונו והועברו בקריאה שנייה ושלישית לראשונה בוועדה לזכויות הילד, להחזיר את החוקים האלה לוועדה הזאת, תקנות, דיווח וכל מה שיהיה על אף שהיא איננה ועדה סטטוטורית קבועה.

נירה לאמעי רכלבסקי: מאחר שהיא ועדה מיוחדת שמוקמת מדי כנסת, אנחנו לא יכולים לציין אותה במפורש בחוק.

נירה לאמעי רכלבסקי: זה עניין יחסית פרוצדוראלי מכיוון שהיא מוקמת כבר קרוב ל-15 שנים.

נירה לאמעי רכלבסקי: הפרקטיקה הזאת קיימת והשר שימסור את הדיווח או יביא את התקנות יפנה לוועדת הכנסת וועדת הכנסת תחליט מי הוועדה הרלוונטית.

נירה לאמעי רכלבסקי: ברגע שהוקמה הוועדה לזכויות הילד, זה יגיע אלינו.

אורלי לוי אבקסיס: המטרה שלנו היא שהוועדה הזאת תהפוך לוועדה סטטוטורית.

יצחק קדמן: אם אפשר הערה לפרוטוקול.

יצחק קדמן: מאחר שהיושבת ראש סיימה לטפל במשבר אחד, יש לה אנרגיות לטפל בדברים אחרים.

יצחק קדמן: אני חושב שהגיע הזמן – ואני אומר את זה גם לחברות הוועדה – שהוועדה הזאת תזכה למעמד סטטוטורי קבוע.

יצחק קדמן: היא הוכיחה את עצמה במשך 15 השנים האחרונות.

יצחק קדמן: זה לא קוריוז אלא זאת ועדה רצינית שדנה בחוקים.

יצחק קדמן: אני מבין את ההתפתלות שצריך לעשות כי אין ברירה, אבל אני חושב שהגיע הזמן לכך.

יצחק קדמן: לוועדה יש מנהלת, יש לה אפילו חדר משלה, אפילו שלט על הקיר ואני לא צריך לספר לכם איזו מלחמה הייתה לעשות זה, והגיע הזמן שהוועדה הזאת תהיה ועדה סטטוטורית קבועה.

יצחק קדמן: זאת ועדה חשובה וועדה פעילה.

אורלי לוי אבקסיס: אם היינו יכולים להצביע גם על זה, היינו מצביעים, אבל מאחר שצריך להצביע על החוק כפי שהוקרא עכשיו על ידי היועצת המשפטית של הוועדה, אם אין הערות נוספות, אנחנו עוברים להצבעה.

אורלי לוי אבקסיס: בעד אישור הצעת החוק – פה אחד ההצעה אושרה

אורלי לוי אבקסיס: אני קובעת לפרוטוקול שכל חברות הוועדה שרשאיות להצביע, הצביעו בעד והצעת החוק התקבלה פה אחד.

אורלי לוי אבקסיס: הצעת החוק עברה כפי שהוצע כאן ותונח מחר על שולחן המליאה להצבעה בקריאה שנייה ושלישית.

אורלי לוי אבקסיס: אני רוצה לברך את משרד הרווחה, את כל שיתופי הפעולה עם המשרדים האחרים וכמובן את המועצה לשלם הילד שנושאת על נס את כל הנושא הזה לא בפעם הראשונה את הנושא של ילדים בסיכון.

אורלי לוי אבקסיס: אדוני יצחק קדמן, נראה לי שאפשר לרדת מהנושא של בג"ץ.

אורלי לוי אבקסיס: בסופו של דבר עשינו כאן

אורלי לוי אבקסיס: מהלך חשוב מאוד לטובת הילדים.

יצחק קדמן: התבקשתי על ידי בג"ץ עד ה-12 באוגוסט להגיש את תגובתנו המשלימה.

יצחק קדמן: מה שהיה כאן היום, ימצא את ביטויו בתגובתנו לבג"ץ עד ה-12 באוגוסט.

יצחק קדמן: זה יום היסטורי.

אורלי לוי אבקסיס: תודה.

אורלי לוי אבקסיס: הישיבה נעולה.